钦定古今图书集成/理学汇编/文学典/第115卷 > 阮自华
## 钦定古今图书集成/理学汇编/文学典/第115卷 > 阮自华

按《列朝诗集》，“自华字坚之，怀宁人。万历戊戌进士，除
福州府推官。大计坐谪，累迁至户部郎，出知庆阳府，
再谪补邵武。崇祯三年罢归，未几卒。父鹗，事永陵总
督征倭失事，下狱死。坚之起孤生，覆巢完卵，感慨力
学，少为歌诗，多疾谗畏祸，魁垒用壮之思。为人跌宕
疏放，好从学佛者游。嗜酒，为长夜之饮。为理官时，直”
指行部，扶醉入谒。甫下拜，喀呕狼籍，喷污直指衫袖，
遂致露章。晚为郡守，不视吏事，宾客满堂，分简赋诗，
遨游山水间，称风流太守。尝大会词客于凌霄台，推
屠长卿为祭酒。丝竹殷地，列炬熏天，宴集之盛，传播
海内，复为直指所纠而罢。坚之记诵奥博，捃摭富有，
汉、魏乐府，至杜、李古诗，无不摹拟，自谓超于鳞而上
之，其实无以相远也。七言古今诗，襞绩纂组，乏抑扬
顿挫之致。览燕中都邑之胜，自三殿迄虎圈豹房，作
七言今体诗百篇，君子尚其志焉。童丱称诗以故人
穉子得见于王元美诸公，杰然介立，不屑为附庸，诸
公亦无称焉。故其诗名不著。居恒语“其从孙集之诗，
岂时流贵人、时文名士所能为。以子之才，不思单出
独树，自致千古。日与某某相唱酬，波流汨没，吾悲其
诗之日下也。”言已，辄涕泗汍澜，不能自止。盖其苦心
持择，厚自期待如此。

按《安庆府志》：“自华字坚之，大中丞鹗季子。天资颖异，
力学嗜古。举万历戊戌进士，初授福州司李，再任饶
州，丁内艰。服阕，转户部郎，榷税德州，著廉干声。痛父
中丞鹗以罣误夺官，伏阙陈情，卒得昭雪，予祭葬。晋
庆阳守。其郡为空同李梦阳桑梓，乃筑室祀空同，因
作《怀贤赋》以寓仰止。崇祯初，再起邵武，兴利剔蠹，不”
遗馀力。无何，以病乞休，日与海门诸子修禊觞咏，以
娱晚节。卒，年七十有七。所著有《雾灵诗集》行世。自华
博极群书，主盟骚雅。东海屠隆负人伦鉴，作《四君子
诗》；冯梦祯、朱长春、虞淳熙，其一则自华也。尤善草书，
人皆藏弆为宝。